ועדת העבודה, הרווחה והבריאות, כנסת 18, פרוטוקול מספר 592, 2011-12-19 09:30

חיים כץ: בוקר טוב.

חיים כץ: יום שני בשבוע, כ"ג בכסלו תשע"ב, 19 בדצמבר 2011.

חיים כץ: אני מתכבד לפתוח את ישיבת ועדת העבודה, הרווחה והבריאות, בנושא הצעת חוק עבודת נשים (תיקון – הארכת חופשת הלידה בגין אשפוז יילוד), של חברי הכנסת: אורלי לוי, מוץ מטלון, , עפו אגבאריה, אריה אלדד, וכן הלאה- נשארו עוד כמה חברי כנסת שלא צירפת.

חיים כץ: חברת הכנסת אורלי לוי אבקסיס, בבקשה.

אורלי לוי אבקסיס: תודה לך, אדוני היושב-ראש.

אורלי לוי אבקסיס: אני באמת די מריצה את הנושא של פגים במדינת ישראל, ויש הרבה עיוותים כאלה ואחרים, אבל במקרה הזה אני חושבת שיש לקונה – לפחות ממפגשים שלי עם הורים לילדים שנולדו טרם הזמן, בחלקם; בחלקם האחר עם בעיות כאלה ואחרות - שגרמו לכך שהילד לא יכול היה לצאת הביתה בזמן, סיבוכים רפואיים כאלה ואחרים, והילד נשאר בבית-החולים.

אורלי לוי אבקסיס: מה קורה לגבי חופשת הלידה של אותה אמא – היום זה הורה כי אפשר גם לעשות החלפות – אבל מסתבר שכאשר במקרים כאלה חלק מההורים מחליטים – לא מתוך החלטה שזה מה שהם רוצים אלא מחוסר ברירה – לעזוב את מקום העבודה ולהיות עם אותו ילד, כי אז מה שנותן החוק הוא בהחלט לא מספק.

אורלי לוי אבקסיס: בהצעת החוק המקורית שלי רציתי לעגן את הזכות של אמהות לחזור לעבודה, ולא על חשבון ההורות שלהן.

אורלי לוי אבקסיס: הצעת החוק המקורית שלי לא תוחמת בזמן את הנושא של חופשת הלידה.

חיים כץ: את מדברת על חל"ת.

אורלי לוי אבקסיס: למה חל"ת?

חיים כץ: חופשה ללא תשלום.

אורלי לוי אבקסיס: לא, לא.

שמרית גיטלין-שקד: דמי לידה.

שמרית גיטלין-שקד: הארכת חופשת לידה עם דמי לידה.

אורלי לוי אבקסיס: עם דמי לידה, כמובן.

אורלי לוי אבקסיס: בדקנו כמה כאלה יש, שהחוק לא נותן להן מענה – זה לא הרבה.

אורלי לוי אבקסיס: גם הצעת החוק המקורית היא לא הצעת חוק תקציבית.

חיים כץ: היא לא תקציבית?

אורלי לוי אבקסיס: היא לא תקציבית, אפילו במקור שלה – כשאנחנו לא מגבילים את זה לשבועיים – היא לא תקציבית.

אורלי לוי אבקסיס: הסכמתי עם משרד האוצר ועם המשרדים האחרים שאנחנו נגביל את זה לשבועיים נוספים, אבל עכשיו יש בעיה איפה אנחנו ממקמים את השבועיים האלה, ופה עיקר המחלוקת.

חיים כץ: גיל הפרישה...

אורלי לוי אבקסיס: זה גם יכול להיות.

אורלי לוי אבקסיס: סיכמנו כמה דברים, כנראה לא הבנו נכון.

אורלי לוי אבקסיס: הודיע לי נציג האוצר שהיתה לו כוונה טובה, הוא לא קיבל לכך אישור, היינו במשרד שלי יחד עם נציג התמ"ת, ושם הבנו דברים אחרים.

אורלי לוי אבקסיס: לכן, אני אומרת – אני מוכנה לתחום את זה רק לשבועיים נוספים.

אורלי לוי אבקסיס: איפה נמקם את זה, זה יהיה לקראת קריאה שנייה ושלישית.

חיים כץ: נציג האוצר, בבקשה.

גיא הרמתי: גיא הרמתי.

גיא הרמתי: אנחנו מציעים שיהיה חמישה שבועות תוספת, ושישה שבועות - בשבוע ה-14 לאשפוז ובשבוע ה-16 לאשפוז.

שמרית גיטלין-שקד: אני מבקשת לעשות סדר.

חיים כץ: אנחנו נחזור אליך.

חיים כץ: היועצת המשפטית מבקשת לעשות סדר בבלגאן.

שמרית גיטלין-שקד: יש חופשת לידה בסיסית שכל אישה זכאית לה.

חיים כץ: כמה זה היום?

חיים כץ: 84 יום?

שמרית גיטלין-שקד: 14 שבועות בתשלום, ו-26 שבועות לא בתשלום.

דוד ימין: עד.

שמרית גיטלין-שקד: סך הכול 26 שבועות לא בתשלום, מתוכם 14 שבועות בתשלום.

שמרית גיטלין-שקד: עכשיו אנחנו מדברים על הארכת חופשת הלידה בתשלום, כלומר היולדת זכאית לדמי לידה בנסיבות שהילד מאושפז בבית-חולים לתקופה העולה על שבועיים.

שמרית גיטלין-שקד: אנחנו מאריכים את התקופה שבה היולדת זכאית לתשלום.

חיים כץ: את ה-14 יום, בכמה את מאריכה?

קריאה: ל-16 ליום.

שמרית גיטלין-שקד: נראה מה קיים היום.

שמרית גיטלין-שקד: היום, אם הילד אושפז לתקופה העולה על שבועיים, יש הארכה למשך תקופת האשפוז אבל עד ארבעה שבועות.

חיים כץ: יש אופציה ל-18.

שמרית גיטלין-שקד: אך לא יותר מארבעה שבועות.

שמרית גיטלין-שקד: זה היום.

שמרית גיטלין-שקד: יש עוד הוראה שאומרת כך – אם הילד אושפז לתקופה העולה על שישה שבועות, מאריכים באופן הדרגתי.

שמרית גיטלין-שקד: אם הוא אושפז במשך שישה שבועות, יש הארכה של שבוע; אם אושפז במשך שמונה שבועות, יש הארכה של שבועיים.

שמרית גיטלין-שקד: זה מה שקיים היום בחוק.

שמרית גיטלין-שקד: התקיים דיון, חברת הכנסת אורלי לוי הסכימה להאריך את זה בשבועיים.

חיים כץ: את מה בשבועיים?

אורלי לוי אבקסיס: את חופשת הלידה בתשלום.

שמרית גיטלין-שקד: את חופשת הלידה.

שמרית גיטלין-שקד: השאלה היא איפה למקם את השבועיים.

חיים כץ: נכון, באיזה סטטוס.

חיים כץ: ואיפה את רוצה למקם את זה?

אורלי לוי אבקסיס: אני רוצה שכמה שיותר יזכו בזה, כמובן.

חיים כץ: מתי את רוצה למקם את זה?

אורלי לוי אבקסיס: כמה שיותר גבוה, למעלה.

חיים כץ: איפה למעלה?

שמרית גיטלין-שקד: במקום ארבעה שבועות – שישה שבועות.

אורלי לוי אבקסיס: אבל יש פה קצת בעיה מול האוצר איפה למקם את זה.

אורלי לוי אבקסיס: גם התמ"ת חושב שאני צודקת בנושא הזה.

מאירה בסוק: מדובר על כך שיהיה 20 שבועות?

מאירה בסוק: מ-18 ל-20 שבועות?

חיים כץ: סליחה.

חיים כץ: האוצר.

גיא הרמתי: כיום, כאשר הילד מאושפז 12 שבועות, מקבלים ארבעה שבועות תוספת; 13 שבועות אשפוז, עדיין נשאר על ארבעה שבועות תוספת; מה שאנחנו מציעים, שלגבי 14 שבועות אשפוז יהיה חמישה שבועות תוספת; 15 שבועות אשפוז, עדיין חמישה שבועות תוספת; 16 שבועות אשפוז, שישה שבועות תוספת.

חיים כץ: זאת אומרת, אם הילד שוכב ארבעה חודשים בבית-חולים.

גיא הרמתי: התוספת שקיימת עכשיו – בנוהל שלה, בקפיצות שלה עכשיו - אנחנו רוצים להמשיך אותה לעוד שבועיים.

אורלי לוי אבקסיס: למה?

אורלי לוי אבקסיס: רק בגלל שחזותית זה יהיה לכם יפה שזה בנוי ככה, או כדי שכמה שפחות יקבלו?

גיא הרמתי: לא.

גיא הרמתי: בגלל שאנחנו לא רוצים לשנות את המנגנון.

חיים כץ: מאה אחוז.

חיים כץ: מה אומר התמ"ת?

דוד ימין: עורך-דין ימין דוד, משרד התמ"ת.

דוד ימין: הצעת החוק – גם משיחות שהיו לנו עם חברת הכנסת אורלי לוי במשרד שלנו – נועדה בעיקר לשנות את האינטרוולים.

חיים כץ: מה זה בעברית?

חיים כץ: דבר עברית.

דוד ימין: את הקפיצות – את השישה שבועות, שמונה שבועות, עשרה שבועות ו-12 שבועות.

דוד ימין: אנחנו מדברים על כך שהיום, אם התינוק מאושפז ארבעה שבועות, היא מקבלת ארבעה שבועות בתשלום; אם הוא מאושפז שישה שבועות, היא מקבלת חמישה; אם מאושפז שמונה, מקבלת שישה; אם מאושפז עשרה שבועות, מקבלת שבעה; ואם מאושפז 12 שבועות, מקבלת שמונה שבועות, כך שנותר לגבי תינוק שאושפז 12 שבועות, מתוכם ארבעה היא לא קיבלה תשלום.

מאירה בסוק: צריך להשוות.

דוד ימין: מה שאנחנו הבנו מחברת הכנסת אורלי לוי, שאנחנו רוצים לתקן את הקפיצות האלה, את הרווחים.

דוד ימין: ככל שהיום אומרים שהשבועיים האלה - כשחברת הכנסת אורלי לוי הגיעה להסכמה עם האוצר – יגיעו בשבוע ה-14 וה-16 - - -

אורלי לוי אבקסיס: לא, לא.

חיים כץ: היא לא הגיעה להסכמות.

אורלי לוי אבקסיס: רק הסכמתי שזה יהיה תחום בשבועיים.

חיים כץ: האוצר רוצה.

חיים כץ: היא לא הגיעה להסכמות.

דוד ימין: אני חושב שפחות ראוי שזה יגיע בשבועות ה-14 וה-15 – אל"ף, כי גם הנייר של מרכז המחקר והמידע, שהעבירה חברת הכנסת אורלי לוי, הראה שרוב הפגים מאושפזים עד 12 שבועות, עיקר המאושפזים זה עד 12 שבועות, ולכן אין טעם אמיתי לקבוע את התוספת הזאת על אוכלוסייה שהיא ממש צרה, כשאין הרבה פגים שמאושפזים בתקופה הזאת.

דוד ימין: לכן, יהיה נכון להכניס את זה בשלב של שמונה שבועות, שזה אומר - -

חיים כץ: חצי.

דוד ימין: - - שהשניים הנוספים יבואו על חשבון השבוע החמישי והשישי.

דוד ימין: בשבוע השישי יקבלו שישה שבועות.

חיים כץ: למה לא אחרי ארבעה שבועות?

דוד ימין: ארבעה שבועות יש לנו.

דוד ימין: יש לנו ארבעה.

חיים כץ: אחרי ארבעה שבועות.

אורלי לוי אבקסיס: על זה הוא מדבר.

דוד ימין: אחרי ארבעה שבועות, זה בדיוק מה שאני אומר.

חיים כץ: מהשבוע החמישי.

שמרית גיטלין-שקד: עד השבוע השישי היא תקבל מלא?

חיים כץ: עד השבוע השישי היא תקבל מלא.

אורלי לוי אבקסיס: הלוואי.

דוד ימין: הלוואי.

חיים כץ: זה מה שאנחנו רוצים.

חיים כץ: יחידת המחקר של הכנסת עשתה מחקר - -

אורלי לוי אבקסיס: עבודה יפה.

חיים כץ: ואמרה ש-778 ילודים נמצאים בבית-חולים בין חמישה לשישה שבועות; בין שבעה לשמונה שבועות זה יורד בחצי בדיוק ל-369; בין תשעה לעשרה שבועות יורד בחצי בדיוק, ובהצעת האוצר זה יורד ל-1.8%, 2.6%.

חיים כץ: אני לא מבין למה באוצר נדמה שאם חברי הכנסת באים לחוקק, אז הם באים כאילו לחוקק.

עפו אגבאריה: הם מחוקקים לבד מה שהם רוצים.

חיים כץ: הם לא מחוקקים, הם מנסים.

חיים כץ: הם מנסים, וזה לגיטימי.

אורלי לוי אבקסיס: לא, האמת היא שהסכמתי.

אורלי לוי אבקסיס: איפה למקם את זה, זה משהו אחר.

חיים כץ: 2.6% מהיילודים מאושפזים בתקופה שאמרת.

חיים כץ: אז מה המטרה שלכם, שהחוק – שהוא לא תקציבי גם ככה – לא יהיה בכלל?

גיא הרמתי: בהתחלה, בארבעה שבועות הראשונים יש תוספת - - -

חיים כץ: אל תספר לי מה שאתה רוצה לספר, תענה על מה שאני שואל אותך.

חיים כץ: בסוף השבוע ה-14, מהשבוע ה-15, 2.6% מהיילודים מאושפזים.

חיים כץ: לפי הסיפור הזה, מאושפזים חמישה-שישה שבועות – זה הבסיס הראשוני – 778.

חיים כץ: אחר כך רואים מתי הם הולכים הביתה.

חיים כץ: אחרי התקופה שאתה מציין אנחנו מגיעים ל-45 ילדים, 2.6% מהיילודים.

גיא הרמתי: אנחנו לא מתנגדים לזה בגלל עלות, כשהעלות היא קטנה.

גיא הרמתי: אנחנו מתנגדים לזה בגלל המנגנון.

חיים כץ: מה אומר המנגנון?

גיא הרמתי: בהתחלה אתה נותן על שבוע אשפוז, שבוע תוספת; באמצע אתה נותן על שבועיים אשפוז, שבוע תוספת; ועכשיו ההצעה היא בסוף להגיע לשבוע אשפוז - - -

חיים כץ: לא, אני לא מבין.

אורלי לוי אבקסיס: שהטבלה תיראה להם יפה.

חיים כץ: אני לא מבין מה אתה אומר.

חיים כץ: לאיזה מנגנון אתם מתנגדים?

חיים כץ: תסביר לי למה אתם מתנגדים בדיוק.

גיא הרמתי: היום יש שני חלקים.

גיא הרמתי: בהתחלה, על כל שבוע אשפוז של התינוק, האם מקבלת שבוע תוספת חופשת לידה.

חיים כץ: עד ארבעה שבועות.

גיא הרמתי: בדיוק.

שמרית גיטלין-שקד: כלומר, מלא.

שמרית גיטלין-שקד: הארכה למשך תקופת האשפוז.

גיא הרמתי: כן.

חיים כץ: כן.

חיים כץ: עד ארבעה שבועות.

גיא הרמתי: מתום זה, על כל שבועיים אשפוז של התינוק, היא מקבלת שבוע תוספת, זאת אומרת עשו לה 50%.

חיים כץ: אנחנו נותנים לך קרדיט, אנחנו לא צריכים את ההסכמות שלך פה.

חיים כץ: אנחנו נותנים לך קרדיט.

גיא הרמתי: אני רק אומר למה אנחנו מתנגדים.

חיים כץ: אנחנו רוצים שישה שבועות ראשונים תשלום מלא, וכל המנגנון שלך יתחיל מהשבוע השביעי.

חיים כץ: תעשה "שיפטינג" שבועיים של כל המנגנון, ולשם אנחנו הולכים.

חיים כץ: אנחנו נקריא את החוק, נעביר אותו בקריאה ראשונה.

חיים כץ: ככה נעביר אותו ואחר כך נראה מה אנחנו עושים.

חיים כץ: תעברי בבקשה להקראה.

גיא הרמתי: אני רק מציין שמשרד האוצר מתנגד, זה הכול.

חיים כץ: מצוין.

שמרית גיטלין-שקד: יש הערכת עלות של מרכז המחקר והמידע, שכתב אליעזר שוורץ, שכל הצעת החוק היא לא תקציבית.

חיים כץ: היא לא תקציבית, הוא יכול להתנגד.

גיא הרמתי: אני לא אומר שהיא תקציבית.

גיא הרמתי: אני רק אומר שאנחנו מתנגדים, זה הכול.

חיים כץ: אתה גם תצביע פה עכשיו נגד?

גיא הרמתי: לא.

גיא הרמתי: רק לפרוטוקול.

חיים כץ: זה בסדר.

בשארה אלי פיראן: בשארה, נציבות שירות המדינה.

בשארה אלי פיראן: אנחנו רוצים להבטיח שהרצף של הזכויות לא ייפגע פה, שהשבועיים האלה ייחשבו לחל"ת – כל יצורי הכלאיים שנוצרו לאחרונה – שתהיה חופשת לידה לכל דבר ועניין מבחינת תנאי ההעסקה, זכויות, וכולי.

שמרית גיטלין-שקד: לרבות דמי לידה.

חיים כץ: לרבות דמי לידה.

חיים כץ: כן, גברתי.

מיכל מזוז: מיכל מזוז, המוסד לביטוח לאומי.

מיכל מזוז: המוסד לביטוח לאומי תומך בהצעה, שבעצם ניתנת תקופה של שבועיים נוספים להארכת חופשת הלידה במקרה של אשפוז ילוד.

חיים כץ: לא בעצם נותנת.

חיים כץ: היא נותנת.

חיים כץ: גם אם לא תהיה המילה "בעצם" – שהיא היום טרנדית – המשפט יישאר אותו דבר.

מיכל מזוז: נותנת, ואנחנו תומכים בכך, אבל אני מבקשת מכבוד היושב-ראש לחזור על ההצעה כפי שהצעת עכשיו היות שזה לא היה ברור לי.

חיים כץ: היועצת המשפטית תקרא, וסביר להניח שזה יהיה ברור.

שמרית גיטלין-שקד: אנחנו נעשה את זה בצורה מסודרת כדי שכולם יבינו.

שמרית גיטלין-שקד: סעיף 6(ד)(1).

וילמה מאור: את לא קוראת את כל ההצעה?

חיים כץ: תקריאי את ההצעה.

שמרית גיטלין-שקד: אבל זאת לא הצעת החוק של חברת הכנסת אורלי לוי.

שמרית גיטלין-שקד: שינינו את זה לגמרי.

אורלי לוי אבקסיס: בסעיף 1 תכתבי שישה שבועות.

אורלי לוי אבקסיס: זה מה שתקריאי בסעיף 1 בהצעת החוק.

אורלי לוי אבקסיס: תיקון סעיף 6 – ארבעה שבועות יימחקו, ובמקומם יבוא: שישה שבועות.

שמרית גיטלין-שקד: "הצעת חוק עבודת נשים (תיקון – הארכת חופשת הלידה בגין אשפוז יילוד), התש"ע-2010 תיקון סעיף 6 1.

שמרית גיטלין-שקד: בחוק עבודת נשים, התשי"ד-1954, בסעיף 6 – (1) בסעיף קטן (ד)(1), במקום "ארבעה שבועות" יבוא "שישה שבועות".

שמרית גיטלין-שקד: " אנחנו לא קוראים את סעיף קטן (2) כי את לא מציעה כרגע לבטל אותו.

חיים כץ: אנחנו לא קוראים את סעיף קטן (2).

שמרית גיטלין-שקד: את פסקה (3) אנחנו כן צריכים לקרוא.

שמרית גיטלין-שקד: "(3) בסעיף קטן (ד2)" – אנחנו צריכים לשנות את זה כך שנכתוב: ובלבד שכל ההארכות לפי סעיפים קטנים (ב)(1) ו-(ד)(1) לא יעלו יחד על שישה שבועות, ולא ארבעה שבועות כפי הקיים היום.

דוד ימין: יש עניין קטן בניסוח האחרון שניסחת.

חיים כץ: כל הניסוחים יתוקנו בין קריאה ראשונה לקריאה שנייה ושלישית.

דוד ימין: אני חושב שזה עניין קצת מהותי.

דוד ימין: כיום יש לנו את ה-14 שבועות שהם בתשלום, 26 שבועות לא בתשלום.

שמרית גיטלין-שקד: נכון.

דוד ימין: חופשת הלידה היום – אישה שיולדת פגים יכולה להאריך את ה-26 שבועות ל-30 שבועות.

חיים כץ: נשאיר את ה-30.

קריאה: 32.

דוד ימין: ואם את אומרת שלא יעלו על ארבעה שבועות – מבטלת את זה – זה כאילו מאריך גם את ה-30 שנתנו לה.

חיים כץ: לא, לא.

חיים כץ: אך לא יותר מ-30.

שמרית גיטלין-שקד: לא, אבל אין משמעות.

חיים כץ: יש משמעות.

חיים כץ: אחרת זה יהיה תקציבי.

שמרית גיטלין-שקד: לא, אני מסבירה לו.

דוד ימין: צריך להפריד בין הארכת חופשת הלידה – שזה חוק עבודת נשים פרופר – לבין ההקרנה שלו על ביטוח לאומי.

דוד ימין: ההקרנה שלו על ביטוח לאומי זה על מה הם מקבלים תשלום.

שמרית גיטלין-שקד: אם לא נתקן את סעיף (ד)(2), אין משמעות להארכה שעשינו ב-(ד)(1).

שמרית גיטלין-שקד: סעיף (ד)(1) מדבר על ההארכה- כרגע הוא מדבר על ארבעה שבועות.

שמרית גיטלין-שקד: אנחנו מאריכים אותו לשישה שבועות, אבל סעיף קטן (ד) אומר שכל ההארכות לפי סעיפים קטנים (ב)(1) ו-(ד)(1) לא יעלו יחד על ארבעה שבועות, אז לא תהיה משמעות לסעיף שתיקנו.

דוד ימין: גם היום זה עולה, גם היום זה מגיע לשמונה שבועות.

שמרית גיטלין-שקד: לא, אבל צריך להאריך את משך תקופת ההארכה.

שמרית גיטלין-שקד: נלבן את זה יחד אחרי הדיון, אבל בגדול, ככל שיצטרכו לעשות תיקון כדי לתת משמעות להארכה הזאת, נעשה את התיקון.

דוד ימין: אין בעיה.

שמרית גיטלין-שקד: כעת נלך לעשות תיקון בחוק הביטוח הלאומי – אני לא בטוחה שזה הסעיף שמופיע כאן, אבל התיקון בחוק הביטוח הלאומי יקנה זכאות לדמי הלידה עבור השבועיים.

חיים כץ: החמישי והשישי.

שמרית גיטלין-שקד: בדיוק.

שמרית גיטלין-שקד: סעיף התחילה.

שמרית גיטלין-שקד: חברת הכנסת אורלי לוי, אולי את רוצה לעשות תחילה יותר מוקדמת?

שמרית גיטלין-שקד: לאו דווקא שישה חודשים.

אורלי לוי אבקסיס: כן.

שמרית גיטלין-שקד: תחילתו של חוק זה לגבי לידה שאירעה ביום התחילה ואילך?

חיים כץ: שלושה חודשים מיום פרסומו.

וילמה מאור: מבחינת הביטוח הלאומי זה בסדר?

מיכל מזוז: חודש.

חיים כץ: חודש מיום פרסומו.

אורלי לוי אבקסיס: כל הכבוד.

שמרית גיטלין-שקד: ב-1 בחודש שלאחר.

גיא הרמתי: גיא הרמתי, אגף תקציבים.

גיא הרמתי: אני מבקש להחזיר את זה לוועדת שרים או שזה יעלה בנוסח הזה לוועדת שרים כי החלטת ועדת השרים היתה שזה יהיה בהסכמת המשרדים, ומשרד האוצר לא מסכים.

אורלי לוי אבקסיס: משרד התמ"ת מסכים, הביטוח הלאומי מסכים.

אורלי לוי אבקסיס: זה רק עניין של שבועיים.

אורלי לוי אבקסיס: איפה למקם את זה, זה לאחר מכן.

גיא הרמתי: בסדר.

גיא הרמתי: שיידעו על הנוסח.

חיים כץ: בסדר.

חיים כץ: אנחנו עוברים להצבעה.

חיים כץ: מי בעד הצעת החוק כפי שהוקראה, ירים את ידו.

חיים כץ: תודה רבה.

חיים כץ: בעד – 4

חיים כץ: נמנעים – אין

חיים כץ: כל חברי הכנסת שנכחו, הצביעו בעד הצעת החוק.

חיים כץ: הוועדה מאשרת את הצעת החוק להכנתה בקריאה הראשונה והיא תעלה למליאה.

חיים כץ: ואתה, במסגרת תפקידך במשרד האוצר, תוכל לפעול כפי שאתה חושב שאתה צריך לפעול.

חיים כץ: דרך אגב, אנחנו לא מחויבים להסכמות.

חיים כץ: כל ההסכמות שיש בין חברי הכנסת, אנחנו לא מחויבים להן פה, לא "מחזיקות מים".

אורלי לוי אבקסיס: אני רוצה להגיד תודה לתמ"ת ולביטוח הלאומי.

חיים כץ: תודה רבה, הישיבה נעולה.